<classify> HATIMA ya kuendelea kusota rumande ama kuachiwa huru kwa Mwenyekiti wa Chadema, Freeman Mbowe na Mbunge wa Tarime Mjini, Esther Matiko itajulikana leo katika Mahakama Kuu Kanda ya Dar es Salaam.Mpaka sasa Mbowe na Matiko wamesota rumande kwa takribani miezi minne tangu walipofutiwa dhamana yao katika Mahakama ya Hakimu Mkazi Kisutu Novemba 23, mwaka jana.Hivyo, mahakama hiyo kama itatupilia mbali rufaa hiyo, Mbowe na Matiko wataendelea kusota rumande hadi kesi ya msingi ya uchochezi iliyopo Mahakama ya Hakimu Mkazi Kisutu, itakaposikilizwa na kutolewa hukumu.Lakini endapo mahakama hiyo itakubali hoja za rufaa hiyo, washitakiwa hao wataachiwa huku wakiendelea kufuata masharti ya dhamana. Jana, Jaji Sam Rumanyika alisikiliza hoja za pande zote, ambapo wakata rufaa Mbowe na Matiko waliwakilishwa na Wakili Peter Kibatala na Jeremiah Mtobesya. Upande wa Jamhuri uliongozwa na jopo la mawakili watano wa Serikali, Faraja Nchimbi, Paul Kadushi ambao ni Mawakili wa Serikali Wakuu, Salum Msemo, Wankyo Simon Mawakili wa Serikali na Wakili Serikali Mwandamizi, Jakline Nyantori.Jaji Rumanyika alisema amesikiliza hoja zao na atatoa uamuzi huo leo saa saba mchana. Akiwasilisha hoja za rufaa, Kibatala alidai kuwa walikuwa na sababu nne za kukata rufaa, lakini baada ya mahakama hiyo kuziondoa mbili zimebaki mbili, kwa hiyo watajikita katika hoja hizo. Kibatala alidai kuwa Mahakama ya Kisutu ilifanya makosa kuwafutia dhamana Mbowe na Matiko wakati siku hiyo ambayo ilikuwa ni Novemba 23, 2018 washtakiwa wote walikuwepo mahakamani.Alidai washtakiwa hao walifika mahakamani hapo bila hata ya wao kukamatwa, licha ya kwamba kulikuwa na hati ya kukamatwa, waliingia mahakamani na kujieleza kuwa siku ambazo hawakuwepo walikuwa nje ya nchi.Wakili huyo alidai kama wateja wake hawafiki mahakamani, basi siku hiyo wadhamini wao wanafika mahakamani hapo na kutoa sababu cha kushangaza licha ya wadhamini hao kufika na kujieleza bado dhamana ilifuatwa. Mahakama ilikosea kuwafutia dhamana washtakiwa hakukuwa na mantiki yoyote ya kufanya hivyo.Tunaomba Mahakama iridhie ione hoja zao zina mashiko kisheria, alidai Kibatala. Pia, Kibatala aliendelea kueleza kuwa wakati hakimu anatoa uamuzi huo wa kuwafutia dhamana hakukuwa na material yoyote, ambayo yaliiegemiza Mahakama kutoa uamuzi huo.Katika suala la kiapo kilichowasilishwa na Wakili wa Serikali Mkuu, Dk Zainabu Mango katika Mahakama ya Kisutu, Kibatala anaeleza kuwa haikuwa sahihi kwa wakili huyo kuapa kiapo hicho kwa niaba ya Jamhuri, wakati na yeye ni mmoja wanaoendesha kesi hiyo, ambapo sheria hairuhusu kufanya hivyo.Mtobesya alidai ni maoni yao kwa Mahakama Kuu, ikatengua uamuzi wa Mahakama ya Kisutu ili wateja wao warudi kufurahia haki yao ya msingi ya kuwa nje kwa dhamana, kwa sababu uamuzi wa kuwafutia dhamana haukuwa sahihi. Wakijibu hoja hizo, Wakili Nyantori alidai kuwa hakuna hoja za msingi katika misingi ya kisheria, ambazo zimewasilishwa na wakata rufaa Mbowe na Matiko, zitasababisha rufaa yao kukubaliwa.  <topic>: KITAIFA 